钦定古今图书集成/明伦汇编/官常典/第627卷 > 张宗琏
## 钦定古今图书集成/明伦汇编/官常典/第627卷 > 张宗琏

按《明外史循吏传》：“宗琏，字重器，吉水人。永乐二年进
士，改庶吉士，预修《永乐大典》，授刑部主事。奉命录囚
广东，多所平反。仁宗初，简廷臣为东宫官，擢左中允。
宣宗嗣位，进大理寺丞。寻清军福建，敕谕毋枉民纵奸，宗琏一奉敕书行事，民以不扰。尝有诏求贤，郎中
况锺以宗琏应。帝曰：‘人皆举下僚，锺独举吾近臣，何
也’？”会常州府缺同知，遂以命之。宗琏性淡泊，居官不
携家，一室萧然。既莅任，职耑督农。行视河渠，教以蓄
泄法，亲履垄亩，察其勤惰而劝戒之。时坐阡陌，与农
夫相尔汝如家人，未尝加以笞辱。遇老疾鳏寡，尤垂
意焉。所至饬学校，正士习，导以礼义，士民翕然归心。
及御史李立来清军，请于兵部曰：“常州必得张同知
共事，乃可。”部遂以委之。立残鸷深刻，意务得军。凡军
户绝者，必取同姓或姻娅及承佃产业之人，酷刑使
承役，怨声载途。宗琏数与争，立怒，盛气诟詈。宗琏不
为屈，争之愈力。坐是愤郁，疽发于背。宣德四年十月
卒官。列城闻之，奔走吊哭祭奠者，弥月不绝。暨丧归，
素衣冠送者数千人。江阴民为祠祀焉。